Schimbările continuă la Rapid, după un sezon în care echipa nu s-a ridicat la nivelul așteptărilor fanilor și conducerii. Cu noul staff tehnic instalat, giuleștenii s-au mai despărțit de un jucător.
Iulian Cristea, pus pe liber de Rapid după doar 16 meciuri
În ziua în care a anunțat completarea staff-ului lui Neil Lennon cu încă un membru, Rapid s-a despărțit de fundașul Iulian Cristea, sosit în urmă cu un an după despărțirea de FCSB.
Deși a început campionatul ca titular sub comanda lui Cristiano Bergodi, fostul internațional a fost trecut pe banca de rezerve, iar aparițiile sale au fost tot mai rare pe final de sezon.
„Iulian Cristea s-a despărțit de Rapid, contractul fundașului fiind reziliat de comun acord.
Venit în vara anului trecut, Iulian a jucat 16 meciuri pentru Rapid, înscriind un gol, în Cupa României, într-un meci contra lui FC Botoșani.
Îi urăm mult succes în carieră!” – a anunțat Rapid pe site-ul oficial.
În vârstă de 29 de ani, Cristea este cel de-al doilea fundaș central de care giuleștenii se despart în această vară, după plecarea lui Dragoș Grigore.